[pic] | AZ EURÓPAI KÖZÖSSÉGEK BIZOTTSÁGA |

Brüsszel, 11.1.2006

SEC(2006) 19 végleges

A BIZOTTSÁG VÉLEMÉNYE

az Egyesült Királyságban túlzott hiány fennállásáról

A BIZOTTSÁG VÉLEMÉNYE

az Egyesült Királyságban túlzott hiány fennállásáról

ÁLTALÁNOS SZEMPONTOK

1. A Szerződés 104. cikke meghatározza a tagállamok számára a túlzott költségvetési hiány (EDP) esetén követendő eljárást a túlzott hiány elkerülése, illetve a túlzott hiány azonnali kiigazítása céljából. A túlzott hiány esetén követendő eljárás további részleteit „a túlzott hiány esetén követendő eljárás végrehajtásának felgyorsításáról és pontosításáról” szóló 1467/97/EK tanácsi rendelet[1] tartalmazza, amely része a Stabilitási és Növekedési Paktumnak. Ugyanakkor, amíg a legtöbb rendelkezés az euro-övezetben nem résztvevő államokkal megegyezően az Egyesült Királyságra is vonatkozik, az Egyesült Királyságra vonatkozó bizonyos rendelkezésekről szóló jegyzőkönyv 5. pontja szerint a Szerződés 104. cikkének (1) bekezdésében foglalt, a túlzott költségvetési hiány elkerülésére vonatkozó kötelezettség nem vonatkozik az Egyesült Királyságra egészen addig, amíg az ország el nem éri a gazdasági és monetáris unió harmadik szakaszát[2]. Ehelyett, a gazdasági és monetáris unió második szakaszában az Egyesült Királyság köteles „a túlzott hiány elkerülésére törekedni”, a Szerződés 116. cikkének (4) bekezdése szerint. A túlzott hiány esetén követendő eljárás az Egyesült Királyságra (az áprilistól márciusig tartó) költségvetési év alapon történik.

2. A Szerződés 104. cikke (2) bekezdése szerint a Bizottság a költségvetési fegyelem betartását két kritérium alapján kíséri figyelemmel, nevezetesen: a) a tervezett vagy tényleges költségvetési hiánynak a bruttó hazai termékhez (GDP) viszonyított aránya túllépi-e a 3 %-ban meghatározott referenciaértéket (kivéve, ha az arány jelentős mértékben és folyamatosan csökkent, és elért egy, a referenciaértékhez közeli szintet; vagy a referenciaérték túllépése csak kivételes és átmeneti, és az arány közel marad a referenciaértékhez); és b) az államadósságnak a bruttó hazai termékhez viszonyított aránya túllépi-e a 60 %-ban meghatározott referenciaértéket (kivéve ha az arány elegendő mértékben csökken, és kielégítő ütemben közelít a referenciaértékhez).

3. A 104. cikk (3) bekezdése kiköti, hogy amennyiben egy tagállam nem felel meg az egyik vagy mindkét kritériummal kapcsolatos követelményeknek, a Bizottság erről jelentést készít. Ez a jelentés továbbá „figyelembe veszi, hogy a költségvetési hiány meghaladja-e az állami beruházások kiadásait, valamint minden egyéb érdemleges tényezőt, beleértve a tagállam középtávú gazdasági és költségvetési helyzetét”, a további részleteket a fent említett rendelet 2. cikkének (3) bekezdése tartalmazza. A rendelet továbbá meghatározza, hogy a jelentésben kellő figyelmet kell fordítani „minden olyan egyéb tényezőre, amely az érintett tagállam véleménye szerint lényeges a referenciaérték-túllépés átfogó minőségi értékeléséhez, és amelyet az adott tagállam a Bizottság és a Tanács elé terjesztett”.

4. A túlzott hiány esetén követendő eljárással kapcsolatos, az Egyesült Királyság hatóságai által bejelentett adatok alapján a Bizottság a Bizottság szolgálatai által 2005. augusztusában elkészített közbenső gazdasági értékelés mellett 2005. szeptember 21-én elfogadott egy, a 104. cikk (3) bekezdése szerinti jelentést az Egyesült Királyság részére.

5. Ezt követően, a Szerződés 104. cikkének (4) bekezdésével összhangban 2005. szeptember 30-én a Gazdasági és Pénzügyi Bizottság véleményezte a Bizottság jelentését.

6. A Szerződés 104. cikkének (5) bekezdése megköveteli, hogy a Bizottság véleményt juttasson el a Tanácshoz, ha az egyik tagállamban túlzott hiány áll fenn vagy következhet be. A túlzott hiány fennállásáról vagy bekövetkezéséről való döntés céljából a Bizottság szerint figyelembe kell venni a következőket: i. a 104. cikk (3) bekezdés szerinti jelentésének következtetései, és ii. a Gazdasági és Pénzügyi Bizottság ezen jelentéssel kapcsolatos véleménye. Ezen elemek alapján, valamint figyelembe véve a Bizottság szolgálatainak 2005. évi őszi előrejelzéseit (megjelent 2005. november 17-én), a Bizottság az Egyesült Királyság részére számos észrevételt fogalmazott meg.

AZ EGYESÜLT KIRÁLYSÁGOT ÉRINTŐ ÉSZREVÉTELEK

7. Az Egyesült Királysággal szemben indított túlzott hiány esetén követendő eljárás 1998. májusi megszüntetését követő időszakban az Egyesült Királyság általános költségvetési egyenlege az 1990-es évek végi többletet követően 2003/04-ben[3],[4]a GDP 3,2 %-át kitevő hiánnyá alakult, így 1997 óta először túllépve a Szerződésben meghatározott referenciaértéket. Ezen fejlődés megegyezett a strukturális költségvetési egyenlegnek a GDP 4 százalékpontjának megfelelő változásával az 1999/00-től 2003/04-ig tartó időszakban. Ezen évek alatt az általános költségvetési kiadások hányada kevesebb, mint 40 %-ról a GDP kb. 43 %-ára nőtt. Ugyanebben az időszakban a költségvetés bruttó állótőke-beruházása a GDP 1,2 %-áról 1,6 %-ra növekedett; a bruttó államadósság-hányad 2002/03-ban a GDP 37,6 %-ára csökkent, azóta növekedik. Ez a fejlődés, valamint a kamatlábak alakulása az időszakban a kamatkifizetések csökkenését eredményezte a GDP 2,9 %-áról 2,0 %-ra. A 2003/04 évek referenciaértéket túllépő hiányának következményeként a Bizottság megindította a 2004 áprilisában készített 104. cikk (3) bekezdése szerinti jelentéssel a túlzott hiány esetén követendő eljárást[5]. Ugyanakkor, mivel az akkori értékelés szerint a GDP 3 %-át meghaladó hiány kismértékű és valószínűsíthetően átmeneti jellegű volt, a hiányt nem ítélték meg túlzottnak.

8. A 2004/05 költségvetési évben, az Egyesült Királyság által 2005 augusztusában bejelentett EDP adatokkal összhangban, a költségvetési hiány a GDP 3,2 %-os szintjén maradt, ami ismét meghaladta a GDP 3 %-ában[6] meghatározott referenciaértéket. A 2004/05 költségvetési év hiányára jelzett hiányadat meggyőző bizonyítékot szolgáltat arra, hogy az Egyesült Királyságban a Szerződés és a Stabilitási és Növekedési Paktum értelmében vett túlzott hiány áll fenn. A Bizottság emiatt 2005. szeptember 21-én elfogadott egy jelentést a Szerződés 104. cikkének (3) bekezdésével összhangban, amelyben a Szerződésben foglalt hiány- és adósságkritériumok teljesülését értékelte[7]. A jelentés szerint, bár a 2004/05. évi hiány a GDP 3 %-ában meghatározott, Szerződésben foglalt referenciaérték feletti, mégis közel volt hozzá. Ugyanakkor, a GDP 3 %-ának túllépése nem tekinthető kivételesnek. Különösen, a túllépés nem tekinthető sem az Egyesült Királyság hatóságai ellenőrzésén kívül álló váratlan esemény, sem pedig súlyos gazdasági visszaesés következményének. Becslések szerint a 2004. évi 3,2 %-os növekedés meghaladta a potenciális növekedés mértékét, hasonlóan a 2004/05 évekhez. A kibocsátási rés 2004-ben becslések szerint pozitív volt. Az átmenetiség kérdése tekintetében azt várták, hogy 2005/06 és 2006/07 között a hiány 3 % felett marad az Egyesült Királyásgra vonatkozó időszakos felülvizsgált gazdasági és költségvetési kilátások alapján.

9. A Gazdasági és Pénzügyi Bizottság 2005. szeptember 30-án a Szerződés 104. cikkének (4) bekezdésével összhangban kiadott véleményében, amely összhangban áll a bizottsági jelentésben foglalt értékeléssel, megállapítja, hogy a túlzott hiány nem tekinthető átmenetinek. A Bizottság azonban ajánlotta, hogy további lépéseket kell tenni a túlzott hiány esetén követendő eljárás keretében a Bizottság 2005 őszi előrejelzéseit megelőzően.

10. A Bizottság szolgálatainak 2005 őszi előrejelzései szerint, amelyek feltételezik, hogy az Egyesült Királyság költségvetési politikája nem tér el a bejelentettől, a hiány 2005/06-ban várhatóan majdnem a GDP 3½ %-ára emelkedik, és 2006/07-ben a GDP 3 %-a fölötti marad. Ezek az előrejelzések megerősítették a Bizottság 104. cikk (3) bekezdése szerinti jelentésében foglalt értékelését, valamint a Gazdasági és Pénzügyi Bizottság 104. cikk (4) bekezdése szerint elfogadott véleményét, amely szerint 2005/06-ban és 2006/07-ben a hiány várhatóan a GDP 3 %-a fölötti marad és emiatt nem tekinthető átmenetinek. Ezen előrejelzések alapján a GDP 3 %-ában meghatározott referenciaérték túllépése nem tekinthető sem kivételesnek, sem átmenetinek, bár a hiány a referenciaértékhez közeli.

11. A Bizottság szolgálatainak őszi előrejelzéseit követően az Egyesült Királyság költségvetési intézkedéseket jelentett be a Parlamentnek december 5-én bemutatott előzetes költségvetési jelentésben. A bejelentett politika (az őszi előrejelzésben figyelembe vett) alapadataihoz képest ezen intézkedések költségei az Egyesült Királyság hatóságai szerint nettó értelemben az idei költségvetési évben a GDP épp 0,1 százalékpontja alatti költségvetési lazítást, és 2006/07-ben GDP 0,1 százalékpontjának megfelelő költségvetési szigorítást jelent. Az előzetes költségvetési jelentésben az Egyesült Királyság hatóságai előrejelzései szerint 2006/07-ben a hiány 3 % alatti. Ezen intézkedéseket tekintve, amelyek ugyan kivétel nélkül strukturális jellegűek, a Bizottság értékelése továbbra is azt jelzi, hogy ennek ellenére a 2006/07 év hiánya, a GDP 3,1 %-os szintjén, várhatóan meghaladja a GDP 3 %-át, és emiatt nem tekinthető átmenetinek.

12. A Szerződés és a Stabilitási és Növekedési Paktum rendelkezéseivel összhangban a Bizottság jelentésében megvizsgálta az „érdemleges tényezőket” is. A Stabilitási és Költségvetési Paktum szerint, ezeket a feltételeket csak akkor lehet figyelembe venni a túlzott hiány fennállását megállapító határozatban, ha a kettős feltétel – a referenciaérték túllépése csak kivételes és átmeneti, és az arány közel marad a referenciaértékhez – teljes mértékben teljesül. Az Egyesült Királyság esetében ez a kettős feltétel nem teljesül. Emiatt a Bizottság ebben a véleményében nem vett figyelembe más érdemleges tényezőket. Az elemzés emiatt azt jelzi, hogy nem teljesült a Szerződés hiányra vonatkozó kritériuma.

13. Ezzel ellentétben a kormányzati adóssághányad továbbra is a 60 %-ban meghatározott referenciaérték alatti (az augusztusi EDP adatok a 2004/05 költségvetési évre vonatkozóan a GDP 40,8 %-át kitevő hányadot jeleztek), azonban, a jelenlegi és a tervezett elsődleges hiány mértékét tekintve, emelkedő pályán. A Bizottság őszi előrejelzései szerint az adóssághányad tervezett értéke 2007/08-ban a GDP 44½ %-a.

KÖVETKEZTETÉS

14. A költségvetési helyzet megfigyelése az Egyesült Királyságban és különösen a 104. cikk (2) bekezdésében megállapított kritériumoknak való megfelelés megvizsgálása alapján a Bizottság a Szerződés 104. cikkének (3) bekezdésének megfelelően jelentést készített. A Bizottság, miután figyelembe vette saját jelentését, a Gazdasági és Pénzügyi Bizottság véleményét, a Bizottság szolgálatainak 2005. évi őszi előrejelzéseit és az Egyesült Királyság 2005 decemberi előzetes költségvetési jelentését, azon a véleményen van, hogy az Egyesült Királyságban túlzott hiány áll fenn.

[1] HL L 209., 1997.8.2., 6. o. AZ 1056/2005/EK rendelettel (HL L 174., 2005.7.7., 5. o.) módosított rendelet. Szintén figyelembe vették a Gazdasági és Pénzügyi Bizottság véleményét az ECOFIN-Tanács által október 11-én elfogadott, következő dokumentumról: „A Stabilitási és Növekedési Paktum végrehajtásával kapcsolatos pontosítások, valamint iránymutatások a stabilitási és konvergenciaprogramok tartalmára és formájára vonatkozóan”.

[2] http://europa.eu.int/eur-lex/en/treaties/selected/livre340.html

[3] 2005 augusztusi EDP bejelentés, amelyet a GDP 3,3 %-áról lefelé korrigáltak. Az Egyesült Királyság augusztusi adatait 2005. szeptember 26-án az Eurostat validálta.

[4] Az Egyesült Királyság aktuális költségvetési egyenleg itt jelzett adatai megfelelnek az UMTS bevételek allokációjáról szóló 2000. július 14-i Eurostat határozatnak. Az Egyesült Királyság ezt a határozatot nem használta fel teljes mértékben költségvetési adatainak hazai nyilvánosságra hozatalához, amelynek eredményeként az Eurostat alapú, évente a GDP kb. 0,1 százalékpontjának megfelelő nettó kölcsönök egyenleg alacsonyabb az Egyesült Királyság nemzeti elszámolásaiban jelentettekhez képest 2001-től, illetve 2001/02-től.

[5] Lásd: http://europa.eu.int/comm/economy_finance/about/activities/sgp/country/edp/edprep2004_uk.pdf

[6] Ugyanakkor a 2004/05 évi hiányeredményt az augusztusi bejelentés óta felfelé korrigálták. A GDP 3,3 %-ának megfelelő eredmény összhangban áll a 2005 decemberi előzetes költségvetési jelentésben jelzettekkel.

[7] Lásd http://www.ecfineuropa.cec/comm/economy_finance/about/activities/sgp/edp/com_rep_uk.pdf